贈李敬修
作者：釋德洪
朝代：宋

paragraphs: 荷山錦水靈秀鍾，半千嘉運生英雄。
李郎年少韻灑落，天容道骨軒仙風。
下帷默與賢聖對，鈎深索隱皆旁通。
肝腸盤屈疉麗錦，心胸洞徹光玲瓏。
文章氣燄長萬丈，那應筆夢生春虹。
桂枝未折白月窟，麻衣尚走紅塵中。
巖僧素有孝基眼，觀人雖衆無如公。
昂霄聳壑跬可待，行行不用啼途窮。